लक्ष्य का पीछा करने उतरे सुपरकिंग्स को वॉटसन और रायडू ने तेज शुरुआत दिलाई. वॉटसन ने पहले ओवर में विनय कुमार की लगातार गेंदों पर दो चौके और एक छक्का जड़ने के बाद पीयूष चावला की गेंद को भी दर्शकों के बीच पहुंचाया. रायडू ने भी चावला के ओवर में दो छक्कों और एक चौके के साथ चौथे ओवर में टीम के 50 रन पूरे किए. वॉटसन ने टॉम करेन का स्वागत चौके और छक्के के साथ किया, लेकिन इसी ओवर में एक और छक्का जड़ने की कोशिश में बाउंड्री पर रिंकू सिंह का कैच दे बैठे जिससे रायडू के साथ उनकी 75 रन की साझेदारी का अंत हुआ. उन्होंने 19 गेंद का सामना करते हुए तीन छक्के और तीन चौके लगाए. सुपरकिंग्स ने पावर प्ले में एक विकेट पर 75 रन बनाए.